	Upute za prijavitelje



[image: image1.wmf]
GRAD OSIJEK

II. Javni poziv za financiranje jednokratnih aktivnosti u kulturi iz Proračuna Grada Osijeka u 2018.

Upute za prijavitelje

Datum objave Javnog poziva: listopad 2018.
Rok za dostavu prijava: od dana objave do iskorištenja sredstava, 
a najkasnije do 30. studenoga 2018.
 1.
 II. JAVNI POZIV ZA FINANCIRANJE JEDNOKRATNIH AKTIVNOSTI U KULTURI IZ PRORAČUNA GRADA OSIJEKA U 2018.
Na temelju članka 19. stavak 1. točka 8. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17), članka 13. podstavka 12. i članka 14. podstavaka 7., 9. i 10 Statuta Grada Osijeka (Službeni glasnik Grada Osijeka broj 6/01,  3/03, 1A/05, 8/05, 2/09, 9/09, 13/09, 9/13, 11/13- pročišćeni tekst, 12/17 i 2/18) te na temelju  članka 1. Zakona o financiranju javnih potreba u kulturi (Narodne  novine broj  47/90, 27/93 i 38/09) Grad Osijek provodi kulturne djelatnosti na području grada Osijeka.

Raspisivanje II. Javnog poziva za financiranje jednokratnih aktivnosti u kulturi iz Proračuna Grada Osijeka u 2018. (dalje u tekstu Javni poziv) provodi se u skladu s Planom raspisivanja Javnog natječaja i javnih poziva za financiranje udruga iz Proračuna Grada Osijeka u 2018. (Službeni glasnik Grada Osijeka broj 17/17, 8/18 i KLASA:007-01/17-01/3, URBROJ:2158/01-02-18-15 od 9. listopada 2018.). Provedba Javnog poziva planirana je Programom javnih potreba u kulturi Grada Osijeka za 2018. (Službeni glasnik Grada Osijeka broj 12/17 i 10A/18), a sredstva za provedbu planirana su u Proračunu Grada Osijeka za 2018. (Službeni glasnik Grada Osijeka broj 12/17 i 10A/18). 
Programom javnih potreba u kulturi Grada Osijeka obuhvaćeni su programi, akcije i manifestacije u kulturi koje su od interesa za Grad Osijek, odnosno provedbom Programa javnih potreba u kulturi potiče se i promiče kulturna i umjetnička djelatnost radi stvaranja jedinstvene kulturne politike grada Osijeka. Udruge, ostale neprofitne organizacije i ustanove u kulturi važni su pokretači aktivnosti i aktivni sudionici kulturnog stvaralaštva koje oblikuje kulturni identitet Grada Osijeka te se temeljem te činjenice putem Javnog poziva osigurava transparentnost dodjele financijskih sredstava i omogućava dobivanje što većeg broja kvalificiranih prijava, odnosno odabir najkvalitetnijih aktivnosti za provedbu opće kulturne politike Grada Osijeka. 
Opći cilj Javnog poziva je povećati učinkovitost udruga, ostalih neprofitnih organizacija i ustanova u kulturi te učiniti kulturne sadržaje dostupnima građanima i doprinijeti uključivanju kulture u svakodnevni život građana te pridonijeti ispunjavanju ciljeva zacrtanih Strategijom kulturnog razvitka Grada Osijeka 2014. – 2020. 
Specifični cilj Javnog poziva je omogućiti provedbu dijela Programa javnih potreba u kulturi Grada Osijeka za 2018. koji se odnosi na financiranje jednokratnih aktivnosti udruga, ostalih neprofitnih organizacija i ustanova u kulturi koje se javljaju tijekom godine, a doprinose popularizaciji kulture i kulturnih djelatnosti, čine kulturne sadržaje dostupnima većem broju građana te doprinose uključivanju kulture u svakodnevni život građana. 
2.
FORMALNI UVJETI JAVNOG POZIVA
2.1.
Područja finaciranja i prihvatljive aktivnosti po područjima financiranja
U sklopu Javnog poziva financiraju se sljedeća područja: 

· aktivnosti u sklopu obilježavanja značajnih datuma i važnih obljetnica 

· organizacija susreta, priredbi, izložbi, koncerata i drugih kulturno-umjetničkih manifestacija 

· aktivnosti edukacije iz područja kulture i kulturnih djelatnosti 

· organizacija stručno-znanstvenih skupova i savjetovanja 

· aktivnosti umjetničkog stvaralaštva 

· aktivnosti koje su namijenjene djeci i mladima 

· nakladničke aktivnosti (izdavanje knjiga, tiskanje zbornika, publikacija i sl.) 

· aktivnosti koje potiču umrežavanje i suradnju na međunarodnoj razini. 

· druge aktivnosti. 

NAPOMENA:

Kroz Javni poziv mogu se financirati pojedinačne jednokratne aktivnosti koje su dio cjeline, odnosno koje čine dodatne ili neplanirane aktivnosti u sklopu nekog programa ili projekta, što podrazumijeva i financiranje onih jednokratnih aktivnosti koje su sastavni dio programa ili projekata koji se financiraju iz drugih izvora u slučaju ako se ukaže potreba za financiranjem određene aktivnosti kako bi se zatvorila financijska konstrukcija i omogućila što kvalitetnija provedba programa ili projekta, a ako se navedenim programom, odnosno projektom ostvaruju ciljevi kulturne politike Grada Osijeka. 

2.2.
Neprihvatljive aktivnosti
Sljedeće vrste aktivnosti nisu prihvatljive za financiranje:

· aktivnosti koje se odnose isključivo na razvoj strategija, planove i druge slične dokumente

· aktivnosti koje se odnose isključivo na pravnu zaštitu
· aktivnosti koje se odnose isključivo na odnose s javnošću

· aktivnosti koje se odnose isključivo ili većim dijelom na kapitalne investicije, kao što su obnova ili izgradnja zgrade

· aktivnosti koje se sastoje isključivo od istraživačkih akcija

· aktivnosti koje se odnose na osnivanje privatne tvrtke

2.3.
Planirani iznos i ukupna vrijednost Javnog poziva
Ukupno planirana vrijednost Javnog poziva je  30.000,00 kuna. 

Najmanji iznos financijskih sredstava koji se može prijaviti i ugovoriti je 2.000,00  kuna, a najveći iznos je 8.000,00  kuna.

Očekivani broj projekata ili programa i aktivnosti koji će se ugovoriti za financiranje: 8
2.4.
Tko može podnijeti prijavu?
U sklopu Javnog poziva prijavljivati se mogu udruge, ostale neprofitne organizacije te ustanove u kulturi. 

Udruge, ostale neprofitne organizacije i ustanove u kulturi koje se prijavljuju na Javni poziv mogu zatražiti financijska sredstva ako su statutom ili drugim osnivačkim aktom utvrdili da im je područje djelovanja kultura i umjetnost.

Uvjeti koje prijavitelj mora ispuniti u Javnom pozivu su:

· biti pravne osobe upisane u Registar udruga, odnosno drugi odgovarajući registar 

· biti upisane u Registar neprofitnih organizacija, ako je primjenjivo
· mora svojim statutom biti opredijeljen za obavljanje djelatnosti i aktivnosti koje su predmet Javnog poziva i kojima promiče uvjerenja i javne ciljeve koji nisu u suprotnosti s Ustavom i zakonom

· statut udruge mora biti usklađen sa Zakonom o udrugama, odnosno pravovremeno predan zahtjev za upis promjene statuta nadležnom uredu državne uprave
· uredno ispunjavati obveze iz svih prethodno sklopljenih ugovora o financiranju iz proračuna Grada Osijeka te ostalih javnih izvora, u suprotnom svaka prijava na Javni poziv bit će odbijena
· uredno ispunjavati obveze plaćanja doprinosa za mirovinsko i zdravstveno osiguranje i plaćanja poreza te druga davanja prema državnom proračunu i proračunima jedinica lokalne samouprave dospjele za plaćanje do uključujući zadnjeg dana u mjesecu prije prijave na Javni poziv
· nije u stečajnom postupku, postupku gašenja, postupku prisilne naplate ili u postupku likvidacije

· protiv prijavitelja, odnosno osobe ovlaštene za zastupanje udruge, ostale neprofitne organizacije ili ustanove u kulturi i voditelja aktivnosti ne smije se voditi kazneni postupak niti smije biti pravomoćno osuđen za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge 
· imati općim aktom uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima

· imati prikladan način javnog objavljivanja programskog i financijskog izvješća o radu za proteklu godinu (na mrežnim stranicama udruge, ostale neprofitne organizacije i ustanove u kulturi odnosno na drugi odgovarajući način)

· imati odgovarajuće organizacijske kapacitete i ljudske resurse za provedbu aktivnosti
· aktivnosti moraju biti provedene na način da promiču interese stanovnika grada Osijeka i moraju biti usmjereni na ostvarivanje općih interesa stanovnika grada Osijeka te zadovoljavati javne potrebe od interesa za Grad Osijek, doprinositi razvitku i općem napretku grada Osijeka te promicati njegov položaj i ugled, biti u skladu s Programom javnih potreba u kulturi Grada Osijeka za 2018.
· udruge, ostale neprofitne organizacije i ustanove u kulturi koje traže financiranje moraju biti do raspisivanja Javnog poziva registrirana na području Grada Osijeka najmanje jednu godinu

· aktivnosti moraju biti izvršene unutar proračunske godine za koju se daje financiranje.
Pravo prijave nemaju:

· udruge, ostale neprofitne organizacije i ustanove u kulturi koje su nenamjenski trošile prethodno dodijeljena sredstva iz javnih izvora (nemaju pravo prijave sljedeće dvije godine, računajući od godine u kojoj su provodile aktivnost)
· udruge, ostale neprofitne organizacije i ustanove u kulturi koje su u stečaju 

· udruge, ostale neprofitne organizacije i ustanove u kulturi koje nisu ispunile obveze vezane uz plaćanje doprinosa ili poreza
· udruge i ostale neprofitne organizacije čiji je jedan od osnivača politička stranka. 

2.5.
Koliko prijava prijavitelj može prijaviti?
Udruge, ostale neprofitne organizacije kao i ustanove u kulturi koje se prijavljuju na  Javni poziv  mogu podnijeti više od jedne prijave. 

Svaki prijavitelj može sklopiti samo jedan ugovor u sklopu Javnog poziva. 

Ako prijavitelj podnese više prijava koje zadovoljavaju uvjete Javnog poziva i prihvatljive su za financiranje, za potpisivanje Ugovora bit će odabrana prijava s većim brojem bodova.

2.6 .
Može li prijavitelj djelovati u partnerstvu?

Prijavitelj može djelovati u partnerstvu s nekom drugom udrugom, neprofitnom organizacijom ili ustanovom u kulturi u provođenju prijavljene jednokratne aktivnosti. 

Prijavitelj i partner(i) prijavi trebaju priložiti popunjenu, potpisom odgovorne osobe te pečatom ovjerenu Izjavu o partnerstvu. 
2.7.
Zemljopisno područje provedbe aktivnosti
Jednokratne aktivnosti moraju se prvenstveno provoditi na području grada Osijeka, a potom na području Osječko-baranjske županije ili drugdje u Republici Hrvatskoj te izvan područja Republike Hrvatske. 
2.8.
Javnost i vidljivost
Korisnik financiranja mora poduzeti sve potrebne mjere da objavi činjenicu da je Grad Osijek financirao ili sufinancirao jednokratnu aktivnost. 

Prijavitelj se obvezuje na svim tiskanim, video i drugim materijalima vezanim za jednokratnu aktivnost, istaknuti logotip i naziv Grada Osijeka kao institucije koja istu financira.

Prilikom korištenje logotipa Grada Osijeka korisnik treba navesti da su mišljenja iskazana kroz jednokratnu aktivnost i objavljeni sadržaji odgovornost prijavitelja te da jednokratna aktivnost kao i rezultati istoga ne izražavaju službene stavove Grada Osijeka. 

Prijavitelj je suglasan da Grad Osijek koristi i objavljuje već objavljene fotografije, video i audio zapise jednokratne aktivnosti financirane putem Javnog poziva. 
3. FINANCIJSKE ODREDBE 

Sredstvima Javnog poziva mogu se financirati samo stvarni i prihvatljivi troškovi, nastali provođenjem jednokratne aktivnosti u vremenskom razdoblju naznačenom u Javnom pozivu i ovim uputama. 
Prilikom procjene kvalietete jednokratne aktivnosti, ocjenjivat će se potreba naznačenih troškova u odnosu na predviđene jednokratne aktivnosti, kao i realnost visine navedenih troškova. 

Prije konačnog potpisivanja ugovora s korisnikom sredstava, a temeljem procjene Povjerenstva za ocjenjivanje jednokratnih aktivnosti iz područja kulture, Grad Osijek, nadležni Upravni odjel za društvene djelatnosti može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.
Odobrena sredstva korisnik je dužan utrošiti isključivo za realizaciju jednokratne aktivnosti kako je utvrđeno ugovorom i u skladu s odobrenim proračunom.   
Svako odstupanje od proračuna bez odobrenja nadležnog upravnog tijela Grada Osijeka smatrat će se nenamjenskim trošenjem sredstava.
 O svakom odstupanju, odnosno izmjeni proračuna pisanim putem obavijestiti nadležno upravno tijelo Grada Osijeka i to prije nego se aktivnost provede. 
3.1.
Prihvatljivi troškovi
Pod prihvatljivim troškovima podrazumijevaju se troškovi koji su neposredno povezani uz provedbu pojedinih jednokratnih aktivnosti, a koji ispunjavaju sljedeće kriterije: 

· nastali su za vrijeme razdoblja provedbe jednokratne aktivnosti u skladu s ugovorom, osim troškova završnih izvješća, revizija i vrednovanja, a plaćeni su do datuma odobravanja završnog izvješća. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana provedbe ugovora
· moraju biti navedeni u ukupnom predviđenom proračunu jednokratne aktivnosti

· nužni su za provođenje jednokratne aktivnosti koji su predmetom dodjele financijskih sredstava

· mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija
· trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.
Prihvatljivi izravni troškovi su: 
· Izdaci za troškove naknade voditeljima jednokratne aktivnosti, izvoditeljima i/ili vanjskim suradnicima koji sudjeluju u provedbi jednokratne aktivnosti (ugovor o autorskom djelu i honorar, ugovor o djelu, ugovori preko student servisa, ugovor o radu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni bruto iznos naknade. Troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću i naknade. Plaće i naknade (honorari) ne smiju prelaziti one koji su aktualni na tržištu. 
· Putni troškovi i troškovi dnevnice za zaposlenike i druge osobe koje sudjeluju u jednokratnoj aktivnosti, pod uvjetom da su u skladu s pravilima o visini neoporezivog iznosa za takve naknade
·  Troškovi kupnje ili iznajmljivanja opreme i materijala (novih ili rabljenih) namijenjenih isključivo za jednokratnu aktivnost
· Ostali troškovi i usluge pod uvjetom da su u skladu s tržišnim cijenama (npr. troškovi edukacije za ključne korisnike, troškovi organizacije, najam dvorane, izrada edukacijskih materijala, drugi troškovi neophodni i neposredno vezani i nužni za provedbu jednokratnih aktivnosti i sl.)
· Troškovi potrošne robe

· Administrativni troškovi

· Organizacija obrazovnih aktivnosti i okruglih stolova (pri čemu treba posebno naznačiti vrstu i cijenu svake usluge)
· Materijal za aktivnosti
· Grafičke usluge (grafička priprema, usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu i jedinične cijene)
· Troškovi reprezentacije vezani uz organizaciju programskih odnosno jednokratnih aktivnosti (pri čemu treba navesti svrhu, učestalost i očekivani broj sudionika i sl.) 

· Troškovi komunikacije (troškovi telefona, interneta i sl.) koji moraju biti specificirani 

· Izdaci za prijevoz i smještaj (pri čemu je potrebno specificirati broj osoba, odredište, učestalost i svrhu putovanja te vrstu prijevoza, vrstu smještaja i broj noćenja)
· Doprinos rada volontera priznaje se kao oblik sufinanciranja te se određuje u iznosu od 33,00 kune/sat 
· Ostali troškovi koji su izravno vezani za provedbu jednokratne aktivnosti pod uvjetom da je trošak neophodan za provedbu aktivnosti što treba objasniti opisno i argumentirano.
Prihvatljivi neizravni troškovi su:
Osim izravnih, prijavitelju se može odobriti i pokrivanje dijela neizravnih troškova koji su izravno povezani s provedbom jednokratne aktivnosti u ukupnom iznosu od maksimalno 25% od ukupnog proračuna jednokratne aktivnosti, a predstavljaju troškove obavljanja osnovne djelatnosti udruga:

· Najam ureda

· Režije (energije, voda, plin)

· Knjigovodstveni servis

· Troškovi telefona i pošte.
3.2.
Neprihvatljivi troškovi
· ulaganja u kapital ili kreditna ulaganja, jamstveni fondovi
· troškovi kamata na dug
· kazne, financijske globe i troškovi sudskih sporova
· doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu
· plaćanje neoporezivih bonusa zaposlenima
· bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode
· troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora
· kupnja rabljene opreme, strojeva i namještaja
· doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za prijavitelja
· troškovi koji nisu predviđeni Ugovorom
· donacije u dobrotvorne svrhe

· zajmovi trećim stranama
· gubici na tečajnim razlikama

· drugi troškovi koji nisu u neposrednoj povezanosti sa sadržajem i ciljevima jednokratne aktivnosti.
4. PRIJAVA I DOKUMENTACIJA KOJU PODNOSITELJ MORA PRILOŽITI TE NAČIN PRIJAVE
Prijava na Javni poziv podnosi se na propisanim obrascima koji su sastavni dio ovog poziva. 
Prijava na poziv mora sadržavati:

1. ispunjen, potpisan i ovjeren Obrazac za prijavu - opis jednokratne aktivnosti, obrazac treba biti potpisan i ovjeren od strane osobe ovlaštene za zastupanje prijavitelja,
2. ispunjen, potpisan i ovjeren Obrazac proračuna - troškovnik jednokratne aktivnosti, koji mora sadražavati ponude, predračune ili drugu dokumentaciju iz koje je vidljiva visina sredstava koje se traži.

Uz prijavu mogu biti priloženi materijali o prezentaciji rada prijavitelja (isječci iz novina, brošure, publikacije i slično).
Obrasci se popunjavaju na računalu i podnose u papirnatom obliku u jednom (1) izvornom primjerku. 
Prijava u papirnatom obliku sadržava sve obvezne obrasce, isprintane i vlastoručno potpisane od strane osobe ovlaštene za zastupanje te ovjerene službenim pečatom.

Obrasci u kojima nedostaju traženi podaci i rukom ispisani obrasci neće biti uzeti u razmatranje i takva prijava smatrat će se nepotpunom. 
4.1.
Gdje poslati prijavu? 

Prijave na Javni poziv s propisanom dokumentacijom podnose se u zatvorenoj omotnici preporučeno poštom, kurirom ili osobno predajom u pisarnici Grada Osijeka u uredovno vrijeme na sljedeću adresu i s naznakom kako je navedeno u nastavku: 


Zakašnjele prijave, nepotpune prijave ili prijave koje nisu u skladu s uvjetima Javnog poziva neće se razmatrati. 
Obrazac za prijavu može se preuzeti na internetskim stranicama Grada Osijeka www.osijek.hr .

Sva pitanja vezana uz Javni poziv mogu se postaviti elektroničkim putem, slanjem upita na sljedeću adresu: ana.rimac@osijek.hr ili na broj telefona 031/229-101.
U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

4.2.
Rok za slanje prijave
Javni poziv bit će otvoren do iskorištenja financijskih sredstava predviđenih u Proračunu Grada Osijeka za 2018., a najkasnije do 30. studenoga 2018. 

Planirano trajanje aktivnosti je najduže do 31. prosinca 2018.
5.
POSTUPAK OCJENE PRIJAVA I DONOŠENJA ODLUKE O DODJELI SREDSTAVA
Sve pristigle i zaprimljene prijave proći će kroz sljedeću proceduru:
- pregled prijava u odnosu na propisane uvjete javnog poziva
- procjena prijava koje su zadovoljile propisane uvjete javnog poziva
- ugovaranje i isplata financijskih sredstava.

Postupak pregleda i procjene prijava na Javni poziv obavlja Povjerenstvo za ocjenjivanje jednokratnih aktivnosti udruga iz područja kulture (u daljnjem tekstu: Povjerenstvo) sukladno Pravilniku o utvrđivanju kriterija, mjerila i postupaka  za odobravanje financiranja udruga iz proračuna Grada Osijeka (Službeni glasnik Grada Osijeka broj 13/15 i 12/16) temeljem Obrasca za procjenu formalnih uvjeta Javnog poziva i ocjenu kvalitete vrijednosti jednokratne aktivnosti koji je sastavni dio dokumentacije za provedbu ovog poziva.

Povjerenstvo može tražiti dodatna pojašnjenja i nadopunu natječajne dokumentacije od strane prijavitelja u slučajevima u kojima se radi o manjim tehničkim pogreškama i to:

· nedostaje potpis , pečat ili datum na bilo kojem od obrazaca,

· financijski izvještaji za prethodnu kalendarsku godinu (2017.) nisu javno dostupni u Registru neprofitnih organizacija iz razloga što ga Ministarstvo financija nije objavilo u Registru, a udruga ga je pravovremeno predala FINA-i.

Podnositelji prijava koje su nepotpune, ne ispunjavaju uvjete i nisu podnesene na propisani način bit će pisano obaviješteni o neodobravanju jednokratne financijske potpore.

Podnositelji prijave koji ispunjavaju propisane formalne uvjete te zadovoljavaju zadani propisani minimum ocjenjivanja upućuju se u daljnji postupak o čemu će biti obaviješteni i pozvani da dostave dodatnu dokumentaciju prije potpisivanja ugovora.
Podnositeljima kojima je odobrena jednokratna financijska potpora bit će dostavljena odluka Gradonačelnika.

Odluku o odobravanju jednokratne financijske potpore, na prijedlog Povjerenstva donosi Gradonačelnik najkasnije u roku od 30 dana od dana zaprimanja prijave koja ispunjava uvjete, a ista će se objaviti na internetskoj stranici Grada Osijeka.
5.1.
Postupak ugovaranja provedbe jednokratne aktivnosti
Sa svim prijaviteljima kojima su temeljem Odluke o dodjeli jednokratne financijske potpore dodijeljena financijska sredstva Grad Osijek sklopit će ugovor o dodjeli jednokratne financijske potpore najkasnije u roku od 30 dana od dana donošenja Odluke o dodjeli jednokratne finacijske potpore.
Prije sklapanja ugovora prijavitelj kojem je odobrena jednokratna financijska potpora mora u roku od 15 dana od dana zaprimanja Odluke Gradonačelnika dostaviti:

· uvjerenje o nekažnjavanju odgovorne osobe prijavitelja i voditelja aktivnosti u izvorniku, s tim da uvjerenje ne smije biti starije od šest (6) mjeseci od dana donošenja Odluke Gradonačelnika o dodjeli jednokratne financijske potpore
· potvrdu nadležne porezne uprave o nepostojanju duga prema državnom proračunu u izvorniku, ne stariju od trideset (30) dana od dana donošenja Odluke o dodjeli jednokratne financijske potpore
· izjavu o nepostojanju dvostrukog financiranja 
· za odobrene iznose koji prelaze 5.000,00 kn bjanko zadužnicu.

Sastavni dio ugovora čini Obrazac za prijavu – opis jednokratnih aktivnosti i Obrazac proračuna – troškovnik jednokratnih aktivnosti.

Prije konačnog potpisivanja ugovora s prijaviteljem, a temeljem procjene Povjerenstva, Grad Osijek može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predloženu jednokratnu aktivnost.

Ukoliko se provjerom dodatne dokumentacije ustanovi da neki od prijavitelja ne ispunjava tražene uvjete Javnog poziva, njegova prijava će se odbaciti.

5.2.
Pravo prigovora
Podnositelji prijava čije su prijave odbijene mogu podnijeti prigovor Povjerenstvu za prigovore na Javne pozive za financiranje jednokratnih aktivnosti udruga iz Proračuna Grada Osijeka u 2018.

 u roku 8 dana od dana primitka obavijesti, koji će o istome i odlučiti.

Prigovor se podnosi u zatvorenoj omotnici, osobno u pisarnicu ili preporučeno poštom na adresu:

Grad Osijek

Povjerenstvo za prigovore na Javne pozive za financiranje jednokratnih aktivnosti udruga iz Proračuna Grada Osijeka u 2018.
Franje Kuhača 9, Osijek

s naznakom "Ne otvaraj – II. Javni poziv za financiranje jednokratnih aktivnosti iz područja kulture iz Proračuna Grada Osijeka u 2018."

Nepravovremeni prigovor neće se razmatrati.

Odluka Povjerenstva po prigovoru je konačna.

6. NAČIN PLAĆANJA

Odobrena i ugovorena finacijska sredstva Grad Osijek se obvezuje isplatiti korisniku jednokratno na žiro račun u iznosu navedenom u ugovoru u roku od 30 dana od potpisivanja ugovora. 
7. IZVJEŠTAVANJE O PROVEDBI ODOBRENE JEDNOKRATNE AKTIVNOSTI
Korisnik kojem su odobrena finacijska sredstva temeljem Odluke o odobravanju jednokratne financijske  potpore dužan je Gradu Osijeku dostaviti opisno i finacijsko izvješće o provedbi jednokratne aktivnosti.
Izvješća se podnose na za to definiranim obrascima koji su sastavni dio dokumentacije za provedbu Javnog poziva u roku od trideset dana od dana provedbe jednokratne aktivnosti.

Uz opisna izvješća dostavljaju se popratni materijali kao što su isječci iz novina, fotografije, video zapisi, potpisne liste i dr.

U financijskom izvješću navode se ugovoreni troškovi jednokratne aktivnosti financirane sredstvima Grada Osijeka, te ostvareni iznos i eventualna razlika. Obvezno se dostavljaju i dokazi o nastanku troška podmirenog iz sredstava Grada Osijeka te dokazi o plaćanju istih. Uz Obrazac financijskog izvješća Korisnik je dužan dostaviti preslike računa te dokaze o uplati istih (izvod sa žiro računa). U slučaju plaćanja gotovinom R1 računa, Korisnik je dužan dostaviti dokumentaciju iz koje je vidljivo da su sredstva podignuta sa žiro računa, te dokumentaciju iz koje je vidljivo da je račun plaćen.

Dostaviti  samo preslike onih računa kojima se pravdaju sredstva dobivena od Grada Osijeka. VAŽNO: Stavke u Obrascu financijskog izvješća moraju se podudarati sa stavkama koje su prijavljene u Obrascu proračuna prilikom prijave na Javni poziv.
Korisnik je obvezan dostaviti preslike plaćenih računa koji su poredani onim redoslijedom kako se navode u tablici Obrasca financijskog izvješća s naznakom broja na koji trošak naveden u tablici se preslike odnose. 

8. ČUVANJE DOKUMENTACIJE

Grad Osijek i udruga obvezni su čuvati sve dokumente, podatke i druge relevantne materijale dostavljene u provedbi jednokratne aktivnosti najmanje pet (5) godina od uplate sredstava.

9. POPIS DOKUMENTACIJE ZA PROVEDBU JAVNOG POZIVA

· Obrazac za prijavu 

· Obrazac proračuna

· Obrazac za provjeru formalnih uvjeta

· Obrazac za ocjenu kvalitete prijave
· Obrazac izjave o nepostojanju dvostrukog financiranja

· Obrazac izjave o partnerstvu - ako je primjenjivo

· Nacrt ugovora

· Obrazac opisnog izvješća  

· Obrazac financijskog izvješća

· Obrazac - loko vožnja

· Obrazac za stručno vrednovanje izvješća 

10. OSTALA DOKUMENTACIJA
· Pravilnik o utvrđivanju kriterija, mjerila i postupaka za odobravanje finaciranja udruga iz Proračuna Grada Osijeka (Službeni glasnik Grada Osijeka broj 13/15 i 12/16)

· Program Javnih potreba u kulturi Grada Osijeka za 2018. (Službeni glasnik Grada Osijeka broj 12/17 i 10A/18)

Grad Osijek


Franje Kuhača 9


31000 Osijek


„Povjerenstvo za ocjenjivanje jednokratnih aktivnosti iz područja kulture za II. Javni poziv za financiranje jednokratnih aktivnosti iz područja kulture iz Proračuna Grada Osijeka u 2018. – NE OTVARAJ“

